
A mese műfaji kódja Puskin Ruszlán és Ljudmila című poémájában

Dolgozatomban Puskin Ruszlán és Ludmíla című poémájával foglalkozom, amely megjelenésekor nagy sikert aratott újszerűségével. Ennek az újszerűségnek a titka elsősorban a mű sokszínűségében rejlik, hiszen egyszerre hősi és komikus, lírai és ironikus, mesés és történelmi. Elemzésem a poémában legerősebben érvényesülő mesei jellegre koncentrál, alapvetően V. J. Propp két elméleti munkája alapján. Először A mese morfológiájában leírtak szerint a poéma szüzséjének felépítését vizsgálom. Mivel a cselekmény több szálon fut, az egyes szereplők funkciósorait külön-külön azonosítom, majd diagramokkal ábrázolom. Ezután A varázsmese történeti gyökerei segítségével a poémában található tipikus varázsmesei attribútumokat veszem számba. Mindezek alapján foglalom össze a poéma mesei jegyeit, valamint javaslatot teszek arra, hogy a műmesék mely – Boldizsár Ildikó által meghatározott – csoportjába sorolható a mű. Dolgozatom zárásaként felsorakoztatom a poéma legfontosabb nem mesei elemeit, melyek alapján a poéma Puskinnál megjelenő műfaji változatát próbálom meg azonosítani.



